Ronaldo-dobbel og tre kunstmål fra Galatasaray
Real ledet 3-0 fra hjemmeoppgjøret for en uke siden, og de færreste hadde trodd returen skulle by på noe som helst av spenning. Spesielt ikke da Cristiano Ronaldo satte inn sitt 10. Champions League-mål for sesongen etter åtte minutter - et bortemål som betød at hjemmelaget måtte score fem ganger. Galatasaray hadde også lite å by på lenge, før man ble servert tre praktmål på rekke og rad. * Først var det Emmanuel Eboue sin tur med drøye halvtimen igjen. Da ballen kom rullende mot ham på om lag 16 meter, klinket han til med utsiden av foten og dunket den opp i lengste kryss. * Etter å ha misset på en kjempesjanse minutter i forkant, dro Wesley Sneijder ballen med seg inn i feltet med en nydelig berøring og scoret med høyrefoten. Så var det nok en tidligere Jose Mourinho-elev sin tur med kveldens vakreste. * Didier Drogba sto med ryggen mot mål da ballen kom mot ham, men med hælen sendte han den praktfullt bort i lengste hjørne. Samme mann gjorde at det var skikkelig fyr i teltet i noen få sekunder på tribunen, men målet han satte inn ble korrekt annullert for offside med snaue ti minutter igjen.På overtid klinket Ronaldo inn sitt andre for kvelden, sitt ellvete i Champions League og sitt 48. for sesongen. - Vi kan dele kampen i to. I første omgang scoret vi, kontrollerte og spilte bra. Kanskje kom vi ut med litt for mye selvtillit i andre. Men da de scoret det første ble vi litt nervøse, jeg vet ikke hvorfor. De fikk det andre og tredje også, men vi klarte å gå videre og det er det viktigste, sier Luka Modric. - Jeg er glad det skjedde fordi vi kan lære mye av en kveld som dette. Det kan hjelpe oss i semifinalene og videre i Champions League, legger han til i intervjuet med Viasat. Etter kampen fikk Drogba en lang klem fra Mourinho, som opplevde store ting sammen med ivorianeren i Chelsea. Michael Essien forsvant av banen før pause med det som trolig var en strekk i låret. Hans erstatter, Alvaro Arbeloa, ble utvist på overtid.
(Galatasaray - Real Madrid 3-2, 3-5 sammenlagt) Galatasaray scoret tre nydelige mål, men Cristiano Ronaldo sendte Real Madrid videre med to nye fulltreffere.